**Usvajanje vještina čitanja i pisanja**

[May 30, 2019](https://www.predskologija.com/usvajanje-vjestina-citanja-i-pisanja/) [Ivana Popek](https://www.predskologija.com/author/ivana/)

**PREDVJEŠTINE ZA UČENJE ČITANJA I PISANJA:**

* fonološka svjesnost
* prepoznavanje i imenovanje slova
* pripovjedačka sposobnost
* poznavanje, usvojenost rječnika
* rani kontakt s pisanim tekstom, interes te svjesnost o pisanom tekstu
* vizualno-prostorne sposobnosti, grafomotorika.



**Kada započeti s učenjem čitanja i pisanja?**

Formalno poučavanje čitanja i pisanja započinje s polaskom djeteta u školu, no ono već u predškolskoj dobi razvija niz predvještina. Glavni preduvjet za razvoj predvještina čitanja i pisanja je uredan jezično-govorni razvoj djeteta budući da djeca jezik usvajaju puno prije čitanja i pisanja.

**RAZVIJANJE PREDVJEŠTINA**

Iako vokabular obogaćujemo čitav život kroz nove spoznaje, najintenzivniji rast novih riječi javlja se baš u predškolskoj dobi. Dijete u dobi od 1-2 godine ima usvojeno 20-50 riječi, od 2-3 godine do 500 riječi, od 3-4 godine do 1500 riječi, od 4-5 godina do 2000 riječi te od 5-6 godina čak 3000-6000 riječi. Razvoj vokabulara tj. komunikacije na materinskom jeziku podrazumijeva razvoj sposobnosti izražavanja pojmova, misli, osjećaja, činjenica i mišljenja u govornom i pisanom obliku. Kako bismo djeci pomogli pri razvijanju komunikacije, moramo se usredotočiti na razvijanje sljedeća tri područja:

1. poticanje razvoja sluha, slušanja i razumijevanja govora,
2. poticanje razvoja ekspresivnog govora,
3. poticanje razvoja predčitačkih vještina,
4. poticanje razvoja predpisačkih vještina.
5. **načini poticanja razvoja sluha, slušanja i razumijevanja govora**

* pokazivati interes za aktivnosti slušanja govora te književnih i scenskih umjetničkih djela
* slušati govor odraslih i djece, priče, pjesmice, brojalice
* razumjeti govor odraslih – izvršavati višestruke naloge, odgovarati na složenija pitanja
* uspoređivati kvalitete zvuka i pravilno imenovati: tiho-tiše, glasno-glasnije, visoko-više, duboko-dublje
* precizno locirati izvor zvuka.

**2. načini poticanja razvoja ekspresivnog govora**

– kroz bogaćenje rječnika, jačanje jezičnih vještina, vještina opisivanja i prepričavanja uz potrebu gramatički pravilno oblikovanog govora.

* opisivati složenijim govornim izrazima događaje, radnje, pojave, odnose, osjećaje
* koristiti imenice (jednina/množina), glagole, pridjeve (o boji, obliku, okusu, osjećajima, opisne pridjeve, suprotnosti, građevne pridjeve posvojne pridjeve), priloge, prijedloge (iznad, između, pokraj), zamjenice
* prepričavati kraće priče po smislenom redoslijedu (početak/sredina/kraj)
* konstruirati jednostavne i složene rečenice
* formulirati gramatički pravilno oblikovane rečenice
* pravilno izgovarati sve glasove.

**3. načini poticanja razvoja predčitačkih vještina:**

– kroz poticanje razvoja fonološke, fonemske svjesnosti i fonemskog imenovanja.

* poznavati osnovne karakteristike pisma – rečenica, riječ, slovo, točka…
* pokazivati pravilan smjer teksta s lijeva na desno, odozgo prema dolje
* slušati, ponavljati, pamtiti, uočavati i smišljati rimu
* uočavati prvi glas u riječima
* rastavljati višesložne riječi na glasove
* sastavljati višesložne riječi od pojedinačnih glasova
* rastavljati riječi složenije slogovne strukture na glasove
* sastavljati riječi složenije slogovne strukture od pojedinačnih glasova
* povezivati slovo-glas
* dodavati, oduzimati, premještati glasove u riječima
* prepoznavati i imenovati slova.

**4. načini poticanja razvoja predpisačkih vještina:**

– kroz različite aktivnosti za razvijanje fine motorike.

* izrezivati jednostavne i složenijie figure
* lijepljenje i sastavljanje likova iz izrezanih dijelova
* nizati kuglice, tjestenine na konac
* modelirati u glini, plastelinu ili tijestu
* svakodnevne aktivnosti (zakopčavati, vezati čvorove…)
* imitirati slova s predložaka.

Dijete se za školu priprema i u vrtiću, neke potrebne vještine i osobine razvija ili otkriva samo, ali najveći poticaj za rast i razvoj dobiva upravo od roditelja. Čak ako roditelj i nema vremena za osmišljavanje aktivnosti za rad s djecom, svakodnevnica pruža puno prilika za učenje i vježbanje potrebnih sposobnosti.